CELEX: 32019R2074
Language: ro
Date: 2019-09-23 00:00:00
Title: Regulamentul delegat (UE) 2019/2074 al Comisiei din 23 septembrie 2019 de completare a Regulamentului (UE) 2017/625 al Parlamentului European și al Consiliului în ceea ce privește normele privind controalele oficiale specifice efectuate asupra transporturilor de anumite animale și bunuri originare din Uniune și care se întorc în Uniune după ce li s-a refuzat intrarea într-o țară terță (Text cu relevanță pentru SEE)

6.12.2019   
               
               
                  RO
               
               
                  Jurnalul Oficial al Uniunii Europene
               
               
                  L 316/6
               
            
         REGULAMENTUL DELEGAT (UE) 2019/2074 AL COMISIEI
         din 23 septembrie 2019
         de completare a Regulamentului (UE) 2017/625 al Parlamentului European și al Consiliului în ceea ce privește normele privind controalele oficiale specifice efectuate asupra transporturilor de anumite animale și bunuri originare din Uniune și care se întorc în Uniune după ce li s-a refuzat intrarea într-o țară terță
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2017/625 al Parlamentului European și al Consiliului din 15 martie 2017 privind controalele oficiale și alte activități oficiale efectuate pentru a asigura aplicarea legislației privind alimentele și furajele, a normelor privind sănătatea și bunăstarea animalelor, sănătatea plantelor și produsele de protecție a plantelor, de modificare a Regulamentelor (CE) nr. 999/2001, (CE) nr. 396/2005, (CE) nr. 1069/2009, (CE) nr. 1107/2009, (UE) nr. 1151/2012, (UE) nr. 652/2014, (UE) 2016/429 și (UE) 2016/2031 ale Parlamentului European și ale Consiliului, a Regulamentelor (CE) nr. 1/2005 și (CE) nr. 1099/2009 ale Consiliului și a Directivelor 98/58/CE, 1999/74/CE, 2007/43/CE, 2008/119/CE și 2008/120/CE ale Consiliului și de abrogare a Regulamentelor (CE) nr. 854/2004 și (CE) nr. 882/2004 ale Parlamentului European și ale Consiliului, precum și a Directivelor 89/608/CEE, 89/662/CEE, 90/425/CEE, 91/496/CEE, 96/23/CE, 96/93/CE și 97/78/CE ale Consiliului și a Deciziei 92/438/CEE a Consiliului (Regulamentul privind controalele oficiale) (1), în special articolul 77 alineatul (1) litera (h),
         ÎNTRUCÂT:
         
                     (1)
                  
                  
                     În conformitate cu Regulamentul (UE) 2017/625, Comisia trebuie să adopte norme privind efectuarea controalelor oficiale specifice asupra transporturilor de animale și de bunuri menționate la articolul 47 alineatul (1) literele (a), (b) și (c) din regulamentul respectiv, originare din Uniune și care se întorc în Uniune după ce li s-a refuzat intrarea într-o țară terță.
                  
               
                     (2)
                  
                  
                     Animalele și bunurile originare din Uniune și care se întorc în Uniune după ce li s-a refuzat intrarea într-o țară terță ar trebui să facă obiectul unor controale documentare, al unor controale ale identității și, dacă este necesar, al unor controale fizice la punctul de control la frontieră de sosire în Uniune, pentru a se asigura faptul că acestea îndeplinesc cerințele prevăzute în legislația Uniunii. În special, aceste controale ar trebui să asigure faptul că animalele se află într-o stare adecvată pentru a fi transportate mai departe către locul lor de destinație și că sunt respectate cerințele în materie de bunăstare a animalelor.
                  
               
                     (3)
                  
                  
                     Articolul 15 din Directiva 97/78/CE a Consiliului (2) stabilește norme privind controalele veterinare care urmează să fie efectuate în scopul autorizării reimportării loturilor de produse originare din Uniune care se reîntorc în Uniune după ce li s-a refuzat intrarea într-o țară terță. Regulamentul (UE) 2017/625 abrogă și înlocuiește Directiva 97/78/CE începând cu data de 14 decembrie 2019.
                  
               
                     (4)
                  
                  
                     Pentru a asigura un nivel înalt de protecție a sănătății animalelor și a sănătății publice, cerințele stabilite la articolul 15 din Directiva 97/78/CE ar trebui menținute cu anumite adaptări, luând în considerare experiența dobândită prin aplicarea cerințelor prevăzute la articolul respectiv, precum și noul cadru juridic stabilit prin Regulamentul (UE) 2017/625.
                  
               
                     (5)
                  
                  
                     În special, pentru a se asigura faptul că nu există niciun risc de introducere și răspândire în Uniune a unor boli ale animalelor sau a unor organisme dăunătoare plantelor, autoritățile competente ale statelor membre ar trebui să asigure faptul că transporturile originare din Uniune care se reîntorc în Uniune îndeplinesc cerințele necesare pentru a putea fi reintroduse în Uniune, astfel cum se prevede în normele privind sănătatea animalelor, subprodusele de origine animală sau sănătatea plantelor, după caz.
                  
               
                     (6)
                  
                  
                     Transporturile de produse de origine animală și de produse compuse originare din Uniune și care se întorc în Uniune după ce li s-a refuzat intrarea într-o țară terță pot reprezenta un risc pentru sănătatea publică. Pentru a se asigura faptul că transporturile în cauză respectă normele privind alimentele și siguranța alimentelor, menționate la articolul 1 alineatul (2) litera (a) din Regulamentul (UE) 2017/625, este oportun să se prevadă obligația autorităților competente de la punctele de control la frontieră de sosire în Uniune de a autoriza reintroducerea produselor de origine animală enumerate în Regulamentul de punere în aplicare (UE) 2019/2007 al Comisiei (3) și a produselor compuse care fac obiectul unor controale sanitar-veterinare la punctele de control la frontieră în temeiul Deciziei 2007/275/CE a Comisiei (4), cu condiția ca produsele respective să respecte cerințe specifice suplimentare.
                  
               
                     (7)
                  
                  
                     Este necesar să se asigure faptul că transporturile de produse de origine animală și de produse compuse originare din Uniune și care se întorc în Uniune după ce li s-a refuzat intrarea într-o țară terță sosesc la locul lor de destinație. Prin urmare, cerințele procedurale prevăzute în Regulamentul delegat (UE) 2019/1666 al Comisiei (5) ar trebui să se aplice monitorizării transportării și a sosirii transporturilor de bunuri, de la punctul de control la frontieră de sosire în Uniune, până la unitatea de la locul de destinație.
                  
               
                     (8)
                  
                  
                     Regulamentul (UE) 2017/625 se aplică de la 14 decembrie 2019. Prin urmare, normele prevăzute în prezentul regulament ar trebui să se aplice, de asemenea, de la data respectivă,
                  
               ADOPTĂ PREZENTUL REGULAMENT:
         
            Articolul 1
            Obiect și domeniu de aplicare
            Prezentul regulament prevede norme pentru efectuarea de controale oficiale specifice la punctele de control la frontieră asupra transporturilor de categorii de animale și de bunuri menționate la articolul 47 alineatul (1) literele (a), (b) și (c) din Regulamentul (UE) 2017/625 originare din Uniune și care se întorc în Uniune după ce li s-a refuzat intrarea într-o țară terță.
         
         
            Articolul 2
            Controale oficiale specifice efectuate asupra transporturilor de animale și de bunuri originare din Uniune și care se întorc în Uniune după ce li s-a refuzat intrarea într-o țară terță
            
               (1)   Autoritatea competentă de la punctul de control la frontieră de sosire în Uniune efectuează controale documentare și controale de identitate ale transporturilor de animale și de bunuri menționate la articolul 47 alineatul (1) literele (a), (b) și (c) din Regulamentul (UE) 2017/625 originare din Uniune și care se întorc în Uniune după ce li s-a refuzat intrarea într-o țară terță.
            
            
               (2)   Autoritatea competentă de la punctul de control la frontieră de sosire în Uniune efectuează controale fizice asupra următoarelor transporturi originare din Uniune și care se întorc în Uniune după ce li s-a refuzat intrarea într-o țară terță:
               
                           (a)
                        
                        
                           transporturile de animale menționate la articolul 47 alineatul (1) litera (a) din Regulamentul (UE) 2017/625;
                        
                     
                           (b)
                        
                        
                           transporturile de bunuri menționate la articolul 47 alineatul (1) literele (b) și (c) din Regulamentul (UE) 2017/625, în cazul în care există o suspiciune de neconformitate a acestor bunuri cu normele menționate la articolul 1 alineatul (2) din Regulamentul (UE) 2017/625, pentru a confirma sau a elimina suspiciunea respectivă.
                        
                     
            
               (3)   Autoritatea competentă de la punctul de control la frontieră de sosire în Uniune verifică conformitatea transporturilor de animale și de bunuri cu următoarele cerințe:
               
                           (a)
                        
                        
                           pentru animalele menționate la articolul 47 alineatul (1) litera (a) din Regulamentul (UE) 2017/625 și pentru materialele germinative menționate la articolul 47 alineatul (1) litera (b) din Regulamentul (UE) 2017/625, cerințele de sănătate și de bunăstare a animalelor, după caz, prevăzute în normele menționate la articolul 1 alineatul (2) literele (d) și (f) din Regulamentul (UE) 2017/625;
                        
                     
                           (b)
                        
                        
                           pentru produsele de origine animală și produsele compuse menționate la articolul 47 alineatul (1) litera (b) din Regulamentul (UE) 2017/625:
                           
                                       (i)
                                    
                                    
                                       cerințele de sănătate a animalelor prevăzute în normele menționate la articolul 1 alineatul (2) litera (d) din Regulamentul (UE) 2017/625;
                                    
                                 
                                       (ii)
                                    
                                    
                                       normele suplimentare prevăzute la articolul 3 din prezentul regulament;
                                    
                                 
                     
                           (c)
                        
                        
                           pentru subprodusele de origine animală menționate la articolul 47 alineatul (1) litera (b) din Regulamentul (UE) 2017/625 și pentru produsele derivate, cerințele prevăzute în normele menționate la articolul 1 alineatul (2) litera (e) din Regulamentul (UE) 2017/625;
                        
                     
                           (d)
                        
                        
                           pentru plante, produse vegetale și alte obiecte menționate la articolul 47 alineatul (1) litera (c) din Regulamentul (UE) 2017/625, cerințele privind sănătatea plantelor prevăzute în normele menționate la articolul 1 alineatul (2) litera (g) din Regulamentul (UE) 2017/625.
                        
                     
            
               (4)   Autoritatea competentă de la punctul de control la frontieră de sosire în Uniune informează autoritatea competentă de la locul de destinație prin intermediul sistemului de gestionare a informațiilor pentru controalele oficiale („IMSOC”) menționat la articolul 131 din Regulamentul (UE) 2017/625, cu privire la faptul că transportul a fost autorizat să intre în Uniune, cu un loc de destinație specificat, indicat în documentul sanitar comun de intrare (DSCI).
            
         
         
            Articolul 3
            Norme suplimentare privind controalele oficiale efectuate asupra transporturilor de produse de origine animală și de produse compuse
            
               (1)   Autoritatea competentă de la punctul de control la frontieră de sosire în Uniune autorizează intrarea în Uniune a următoarelor transporturi de produse originare din Uniune și care se întorc în Uniune după ce li s-a refuzat intrarea într-o țară terță, cu condiția ca acestea să îndeplinească cerințele stabilite la alineatul (2):
               
                           (a)
                        
                        
                           produsele de origine animală enumerate în anexa la Regulamentul de punere în aplicare (UE) 2019/2007;
                        
                     
                           (b)
                        
                        
                           produsele compuse enumerate în capitolele 16-22 din anexa I la Decizia 2007/275/CE care fac obiectul controalelor sanitar-veterinare la punctul de control la frontieră de sosire în Uniune, în conformitate cu articolul 4 din decizia respectivă.
                        
                     
            
               (2)   Transporturile de produse menționate la alineatul (1) trebuie să fie însoțite de următoarele documente:
               
                           (a)
                        
                        
                           certificatul oficial original emis de autoritatea competentă a statului membru din care sunt originare produsele și din care au fost trimise către o țară terță (denumit în continuare „statul membru de origine”) sau echivalentul electronic al acestuia transmis prin IMSOC sau o copie certificată a acestuia;
                        
                     
                           (b)
                        
                        
                           declarația oficială a autorității competente sau a altor autorități publice din țara terță, în care să se indice motivul pentru care s-a refuzat intrarea, locul și data descărcării și ale reîncărcării în țara terță, precum și confirmarea faptului că:
                           
                                       (i)
                                    
                                    
                                       transportul nu a făcut obiectul niciunei alte manipulări decât descărcarea, depozitarea și reîncărcarea;
                                    
                                 
                                       (ii)
                                    
                                    
                                       descărcarea și reîncărcarea produselor de origine animală și a produselor compuse au avut loc în condiții de igienă, pentru a se evita contaminarea încrucișată;
                                    
                                 
                                       (iii)
                                    
                                    
                                       produsele de origine animală și produsele compuse au fost depozitate în condiții de igienă și la temperatura necesară pentru tipurile relevante de bunuri;
                                    
                                 
                     
                           (c)
                        
                        
                           declarația autorității competente de la locul de destinație din Uniune că este de acord să primească transportul; cu toate acestea, declarația respectivă nu este necesară în cazul în care transportul se întoarce la unitatea de origine a transportului care este situată în același stat membru ca și punctul de control la frontieră de sosire în Uniune.
                        
                     
            
               (3)   Prin derogare de la alineatul (2) litera (a), în cazul în care nu este posibil să se furnizeze documentele menționate în dispoziția respectivă, originea transportului poate fi autentificată în alt mod, pe baza unor dovezi documentate prezentate de operatorul responsabil cu transportul.
            
            
               (4)   Autoritatea competentă de la punctul de control la frontieră de sosire în Uniune poate acorda derogări de la cerințele stabilite la alineatul (2) litera (b) pentru transporturile sigilate, cu sigiliul original intact, cu condiția ca operatorul responsabil cu transportul să prezinte o declarație în care să precizeze motivul pentru care țara terță a refuzat intrarea și să confirme faptul că transportul s-a derulat în condiții corespunzătoare pentru tipul relevant de produse de origine animală și de produse compuse.
            
            
               (5)   Autoritatea competentă de la punctul de control la frontieră de sosire în Uniune monitorizează transportarea și sosirea la locul de destinație a transportului, în conformitate cu Regulamentul delegat (UE) 2019/1666, în cazul în care autoritatea competentă de la locul de destinație a emis declarația menționată la alineatul (2) litera (c).
            
         
         
            Articolul 4
            Intrare în vigoare și data aplicării
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Se aplică de la 14 decembrie 2019.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 23 septembrie 2019.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  JO L 95, 7.4.2017, p. 1.
         
            (2)  Directiva 97/78/CE a Consiliului din 18 decembrie 1997 de stabilire a principiilor de bază ale organizării controalelor veterinare pentru produsele care provin din țări terțe și sunt introduse în Comunitate (JO L 24, 30.1.1998, p. 9).
         
            (3)  Regulamentul de punere în aplicare (UE) 2019/2007 al Comisiei din 18 noiembrie 2019 de stabilire a normelor de aplicare a Regulamentului (UE) 2017/625 al Parlamentului European și al Consiliului în ceea ce privește listele de animale, produse de origine animală, materiale germinative, subproduse de origine animală și produse derivate, precum și de fân și de paie care fac obiectul unor controale oficiale la punctele de control la frontieră și de modificare a Deciziei 2007/275/CE (JO L 312, 3.12.2019, p. 1).
         
            (4)  Decizia 2007/275/CE a Comisiei din 17 aprilie 2007 privind listele de animale și produse care urmează să fie supuse controalelor la punctele de control la frontieră în conformitate cu Directivele 91/496/CEE și 97/78/CE ale Consiliului (JO L 116, 4.5.2007, p. 9).
         
            (5)  Regulamentul delegat (UE) 2019/1666 al Comisiei din din 24 iunie 2019 de completare a Regulamentului (UE) 2017/625 al Parlamentului European și al Comisiei cu privire la condițiile de monitorizare a transportului și a sosirii transporturilor de anumite mărfuri de la punctul de control la sosirea la frontieră la unitatea de la locul de destinație din Uniune (JO L 255, 4.10.2019, p. 1).